b'\n_START_ARTICLE_\nFranc Kos (diplomat)\n_START_SECTION_\n\xc5\xbdivljenjepis\n_START_PARAGRAPH_\nFranc Kos, brat slikarja Ivana Kosa, je leta 1935 diplomiral na ljubljanski filozofski fakulteti in prav tam 1941 tudi doktoriral. Od leta 1937 do 1943 je bil kustos v Etnografskem muzeju v Ljubljani. Med drugo svetovno vojno se je vklju\xc4\x8dil v Zalo\xc5\xbebo, ilegalno organizacijo OF in VOS v muzeju. Po vojni je postal eden od prvih, ki je deloval v slovenski diplomaciji. Leta 1945 je postal svetnik jugoslovanske ambasade v Londonu, od leta 1952 do 1955 je bil stalni \xc4\x8dlan jugoslovanske delegacije pri OZN v New Yorku, od 1957 do 1958 veleposlanik v \xc5\xa0vici in 1958 do 1962 na Japonskem; po vrnitvi je bil ambasador v zunanjem ministrstvu v Beogradu. Za delo v NOB je bil odlikovan s partizansko spomenico.\n_START_SECTION_\nStrokovno delo\n_START_PARAGRAPH_\nKos je v svojem znanstvenem delu povezoval tako umetnostno zgodovino kot etnologijo. V \xc5\xa1tevilnih razpravah je opozoril na pomembno mesto slovenske ljudske umetnosti v srednjeevropskem okolju. Na Japonskem je s pretanjenim estetskim \xc4\x8dutom preu\xc4\x8deval in zbiral sodobno umetni\xc5\xa1ko keramiko in skupaj z \xc5\xbeeno ustvaril dragoceno zbirko japonskega slikarstva 16. do 18. stoletja.'